P. Dubravay, poslanec: (2009-06-25):
Prostredníctvom jazyka sa všeobecne v minulosti i v súčasnosti riešili a riešia viaceré základné otázky národného, kultúrneho a politického života. Národný jazyk možno považovať za najvyššiu duchovnú hodnotu každého národa. Je preto logické a prirodzené, že býva záujem o zabezpečenie všestranného a funkčného používania národného jazyka spojeného so štátom, teda zjednodušene povedané, štátneho jazyka. Záujem štátu o jeho starostlivosť, starostlivosť o štátny jazyk Slovenskej republiky korešponduje s celoeurópskym úsilím o zachovanie multikultúrneho a multilingválneho spoločenstva v rámci zjednotenej Európy. Ochrana je jednou z hlavných úloh vyplývajúcich pre Slovenskú republiku aj na základe Dohovoru UNESCO na ochranu nehmotného kultúrneho dedičstva. Áno, náš jazyk je obrovské kultúrne dedičstvo, dedičstvo nášho národa. Máme právo byť hrdí na náš jazyk, veď jeho uchovanie a pretrvanie v mnohonárodnostnom Uhorsku, zvlášť od 18. storočia vystaveného obrovskému asimilačnému tlaku, je niečo jedinečné a hovorí o obrovskej morálnej sile slovenského národa. Treba pripomenúť v tejto súvislosti, keď prejednávame zákon o štátnom jazyku, že nové snahy v 20. storočí, úvahy na ochranu slovenského jazyka sa formovali v 60. rokoch, keď významný jazykovedec Jozef Ružička predložil návrh textu zákona o slovenčine v máji v roku 1968, ale, bohužiaľ, v ďalšom období normalizácie táto iniciatíva zanikla. Škoda, lebo už táto myšlienka bola na túto dobu veľkolepá v tom, že zmyslom návrhu bolo vyhlásiť slovenčinu spolu s češtinou za štátny jazyk v spoločnom štáte a ustanoviť, že používanie spisovnej slovenčiny ako základného úradného jazyka je vo verejnom živote na Slovensku záväzné. Po strastiplnej ceste bol v roku 1990 schválený vládny návrh zákona, ktorý neproklamoval slovenčinu ako jediný štátny jazyk, ale ako druhý pomocný úradný jazyk pripúšťal češtinu a tým sa dostal po roku 1992 do nesúladu s článkom 6 Ústavy Slovenskej republiky, ktorá slovenčinu zakotvuje ako štátny jazyk. Napĺňať skutočnú ochranu jazyka nášho národa, štátneho jazyka Slovenskej republiky začal napĺňať až zákon, posledný zákon 270/1995. Po trinásťročnom uplatňovaní v praxi sa ukázala potreba pripraviť novelu tohto zákona a práve predkladaná novela, o čom som presvedčený, v celom jej rozsahu bude zabezpečovať vyššiu účinnosť a vykonávateľnosť tohto zákona a tým prispeje k ochrane a starostlivosti o náš štátny jazyk. História nám priblížila cestu vývoja nášho jazyka, jazyka nášho národa, na ktorý musíme byť hrdí, lebo predstavuje nesmiernu duchovnú a morálnu hodnotu nášho prekrásneho Slovenska. Vážené kolegyne, kolegovia, dovoľte mi predtým, než urobím záver svojho vystúpenia, byť trošku osobný. V rôznych faktických poznámkach zo strany opozície, zo strany SMK i mojej predrečníčky z SMK zazneli myšlienky, ktoré veľmi, veľmi sa dotýkajú mňa osobne, mojej rodiny a všetkých tých, ktorí sú takto spojení s inými národnostnými menšinami. Štyridsaťdva rokov často sa stretávam v blízkej rodine s ukrajinskou a rusínskou národnostnou menšinou. Nevadí mi, že každý druhý deň z nášho bytu sa telefonuje po rusínsky alebo ukrajinsky. Ale mi vadí a zrejme mojej rodine, že práve SMK sa nominuje za tých, ktorí sa predstavujú ako ochrancovia národnostných menšín. Ani rusínska, ani ukrajinská národnostná menšina, ani česká, žijúca na našom území, si nežiadajú a som presvedčený, že neprajú, aby ich SMK na tomto fóre zastupovalo. Učil som niekedy na stavebnej priemyslovke. Mali sme príkaz prijímať žiakov zo všetkých okresov Slovenska. Verte, samozrejme, že nie všetci, ale prišli žiaci z dolných okresov, z južných okresov, po týždni, po dvoch museli odísť, pretože nerozumeli slovenskému jazyku. Nerozumeli učiteľom, ktorí ich učili a nevedeli ani odpovedať. Opakujem, neboli to všetci žiaci. Takže i to je príklad toho, že každý občan na území Slovenskej republiky musí ovládať slovenský jazyk a slovenský jazyk mu musí byť štátnym jazykom. Klub Slovenskej národnej strany bude plne podporovať tento návrh zákona. Dovoľte, pán minister, povedať, že je to kvalitný výkon vášho ministerstva a držím mu palce. Ďakujem.